Grondonteiening: Pasop as ANC, EFF begin saamstemFoto ter illustrasie (Foto: Maroela Media) Die omstrede politieke dooiepunt tussen die EFF en die ANC oor die grondwetlike wysiging van artikel 25, moenie veroorsaak dat landsburgers nou hul waaksaamheid verslap nie. Volgens Francois Wilken, die president van Vrystaat Landbou (VL), is dit nie ongewoon in die Suid-Afrikaanse politieke arena dat politieke partye, selfs alliansievennote, mekaar hewig oor ’n kwessie teenstaan, maar dan later besluit om kragte saam te snoer nie. “Die EFF en ANC verskil nie in beginsel oor onteiening sonder vergoeding nie, maar slegs oor metode. Ons moet waaksaam wees vir die moontlikheid dat die ANC en EFF hul semantiese verskille kan oorkom en sodoende die parlementêre meerderheid van 66% kry wat nodig is om artikel 25 te verander,” sê hy. Indien die 18de grondwetwysiging aanvaar word, sal dit die beginsel vir nulvergoeding vir onteiende eiendom vestig, oftewel nasionalisering. Boonop sal die staat deur middel van die beginsel van voogdyskap volle seggenskap oor onteiende eiendom vestig. “As hierdie wysigings met die voorgestelde onteieningswetsontwerp (wat die staat in staat sal stel om enige bate te teiken) saamgelees word, word die volle impak van beleidmakers duidelik.” Wilken het beklemtoon dat die ANC en EFF steeds kragte kan saamsnoer nadat die sperdatum van 13 Augustus vir openbare kommentaar oor die grondwetlike wysiging verstryk het. Dit is dus uiters belangrik dat burgers en organisasies wat die wysiging teenstaan, seker maak dat hul stem voor of op 13 Augustus gehoor word. VL het aangedui dat hy namens sy lede en ondersteuners sy formele beswaar teen die voorgestelde 18de grondwetwysiging maak. “Ons doen ’n beroep op almal wat in vryheid, die vrye mark en die beskerming en uitbreiding van individuele privaat eiendomsreg glo, om die 18de grondwetlike wysiging van artikel 25 van die Handves van Regte teë te staan,” sê Wilken. Die publiek kan Vrystaat Landbou se veldtog op sy webwerf ondersteun.